KIRJALLINEN KYSYMYS P-1198/01 esittäjä(t): Theodorus Bouwman (Verts/ALE) komissiolle. Komission jäsen Loyola de Palacio ja pellavapetokset Espanjassa.



Virallinen lehti nro 318 E , 13/11/2001 s. 0223 - 0224



KIRJALLINEN KYSYMYS P-1198/01 esittäjä(t): Theodorus Bouwman (Verts/ALE) komissiolle (4. huhtikuuta 2001) Aihe: Komission jäsen Loyola de Palacio ja pellavapetokset Espanjassa OLAFin vielä julkaisemattomasta raportista Espanjassa, Portugalissa ja Belgiassa todetuista pellavaa koskevista petoksista käy selvästi ilmi, että kyseisissä valtioissa on tehty pellavan viljelyn ja jatkokäsittelyn tukemiseksi myönnetyillä yhteisön varoilla suurimittaisia ja laaja-alaisia petoksia. Raportista ilmenee myös, että petollinen toiminta on kestänyt jo useita vuosia ja että se oli tiedossa jo kesällä 1999, jolloin pellavan varastointipaikoissa esiintyi tulipaloja.(1) Ottaen huomioon, että raportti ei ole vielä julkinen haluan, yksityiskohtiin menemättä, viitata siihen, mitä Espanjan entinen maatalousministeri Loyola de Palacio totesi vastatessaan kuulemistilaisuudessa vuonna 1999 useiden Euroopan parlamentin jäsenten, joiden joukkoon tämän kirjallisen kysymyksen esittäjäkin lukeutui, esittämiin kysymyksiin. Komission jäsenehdokas de Palacio totesi tuolloin haluavansa tehdä selväksi, että pellavanviljely ei ole väärinkäytös Espanjassa. Tuhannet espanjalaiset maanviljelijät kasvattavat pellavaa laillisesti ja yhteisön määräysten mukaisesti. Hän ei kuitenkaan ollut tietoinen pellava-alalla tapahtuneista yksittäisistä petostapauksista. Lisäksi hän sanoi, että kaikilla komissaariehdokkailla ja erityisesti hänellä itsellään oli selkeä velvollisuus komission puheenjohtajaa Romano Prodia kohtaan: jos uusi komissio joutuisi samantapaiseen tilanteeseen kuin edellinen komissio, se eroaisi. Komission jäsenehdokas de Palacio lisäsi vielä, että mikäli hän olisi samanlaisessa tilanteessa, hän eroaisi ilman muuta.(2) Onko komission puheenjohtaja kanssani yhtä mieltä siitä, että OLAFin raportissa todetusta laaja-alaisesta petoksesta tiedettiin jo ennen syyskuuta 1999? Onko puheenjohtaja valmis petoksen laajuuden ja sen ilmitulon ajankohdan huomioon ottaen selvittämään, onko komission jäsen de Palacio täyttänyt sen selkeän velvollisuutensa puheenjohtaja Prodia kohtaan, jonka hän otti kantaakseen astuessaan virkaansa? Jos kyseistä velvollisuutta on lyöty laimin, voiko komission puheenjohtaja kertoa, mihin toimiin hän aikoo ryhtyä? (1) Katso Financieel Dagblad -päivälehti 23.1.2001. (2) Komission jäsenehdokkaiden kuulemistilaisuuksien sanatarkat selostukset (http://www.europarl.ep.ec/hearings/com/pdf/palacio_en.pdf). Romano Prodin komission puolesta antama vastaus (25. huhtikuuta 2001) Komissio haluaa huomauttaa, että arvoisan parlamentin jäsenen kysymyksessä esitetyt kaksi lainausta parlamentissa 30. elokuuta 1999 pidetystä Loyola de Palacion kuulemistilaisuudesta eivät ole täydellisiä. Arvoisaa parlamentin jäsentä pyydetään lukemaan kokonaan vastaukset, jotka Loyola de Palacio antoi kuulemistilaisuudessa Robert Atkinsin ja Johannes Swobodan esittämiin kysymyksiin. Vastaukset löytyvät täydellisinä Internet-osoitteesta http://www.europa.eu.int/comm/hearings. Täydellisten vastausten perusteella on helpompi arvioida Loyola de Palacion kantaa esitettyihin kysymyksiin. Komissio pyytää katsomaan vastaukset arvoisan parlamentin jäsenen kysymyksen muihin kohtiin komission vastauksista Erik Meijerin kirjalliseen kysymykseen E-0243/01(1), Antonio Tajanin kirjalliseen kysymykseen E-0370/01(2), Markus Ferberin kirjalliseen kysymykseen E-0379/01(3) ja José Javier Pomés Ruizin kirjalliseen kysymykseen P-0435/01(4) sekä 4. huhtikuuta 2001 annetusta Euroopan parlamentin päätöslauselmasta, joka koskee vuoden 1999 vastuuvapauksia ja hyväksyttiin äänin 422 puolesta ja 48 vastaan. Kyseisessä päätöslauselmassa sekä parlamentti että arvoisa parlamentin jäsen itse ottivat kantaa pellavaa koskevaan kysymykseen Euroopassa. (1) EYVL C 187 E, 3.7.2001, s. 205. (2) EYVL C 235 E, 21.8.2001, s. 189. (3) EYVL C 235 E, 21.8.2001, s. 194. (4) EYVL C 235 E, 21.8.2001, s. 205.